Cuneiform Tablet Kt 94/k 827 (AKT 6a 229)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
en-um-a-šùr ra-bi₄-ṣa-am ù a-lá-ḫa-am e-pu-ul um-ma en-um-a-šur-ma a-na a-lá-ḫi-im-ma me-er-ú me-tim né-nu lá ni-ip-ta-ar i-nu-mì a-bu-ni i-na a-lim{ki} lu-qú-tám ip-qí-da-ku-ni-ma <gap> a-na ṣé-er ša-zu-za-tí-šu i-dí-a-bi-im DUMU a-šur-GAL i-tur₄-DINGIR DUMU a-mur-IŠTAR en-na-nim DUMU am-ri-a e-na-aḫ-DINGIR DUMU šu-a-šur i-a-tí ù ku-a-tí qá-dí-šu-nu-ma ù né-nu ša-zu-úz-tum ša šál-ma-a-šur a-bi-ni ù a-lá-an lu-qú-tim a-ni-tim ša šé-pì-kà mì-ma lu-qú-tám šál-ma-a-šùr ú-lá ú-šé-bi₄-lam ma-lá lu-qú-tum a-ni-tám <gap> ša a-ta tù-šé-li-a-ni-ma lu-qú-tum ší-it i-na É-šu-nu iz-ku-a-ni li-bi ša-zu-úz-tí a-bi-ni ù li-bi-ni i-de₈ ù me-ḫe-er-ni a-na a-lim{ki} a-na ṣé-er a-bi-ni iš-tù u₄-mì-im ša lu-qú-tám tù-šé-li-a-ni i-li-ik-šu-ma i-na a-lim{ki} i-ba-ší i-na lu-qú-tim a-ni-tim qá-tí ša-zu-za-at a-bi-ni i-ta-dí-nu ni-a-tí-ma ma-lá lu-qú-tám i-a-tí i-šu-ru-ni-ni a-na KÙ.BABBAR ú-ta-er-ma KÙ.BABBAR ší-im lu-qú-tim a-na ša ki-ma a-bi-ni ù ku-a-tí áš-qú-ul-ma KÙ.BABBAR ku-nu-ki-šu-nu a-ṣé-er a-bi-ni a-na a-lim{ki} uš-té-bi₄-lu-ma li-ba-kà i-de₈ ù a-na ṣé-ri-ku-nu a-na wa-bi-il₅ KÙ.BABBAR ší-bi a-ḫi-ú-tim i-šu ú-lá tù-na-ḫa-ni ú iš-tù MU.1.ŠÈ lá-ma-ma ra-bi-ṣú e-li-ú-ni-ni ú-sà-la-a-kum um-ma a-na-ku-ma al-kam 5 um-me-a-ni a-ḫi-ú-tim a-ṣé-er ša-zu-úz-tí a-bi-ni lu nu-ṭa-ḫi-ma a-na KÙ.BABBAR 1 GÍN ša ša-zu-úz-tí a-bi-ni i-ša na-áš-pé-er-tí a-bi-ni ša id-na-a ub-lá-ni-ma a-na KÙ.BABBAR ša ší-im lu-qú-tim ù ba-a-ba-tí-šu is-ni-qú-ni-a-tí-ni-ma ma-aḫ-ri-šu-nu-ma i-na bu-lu-uṭ a-bi-ni ni-iz-ku-ma ma-lá KÙ.BABBAR i-na li-bi₄-a ù li-bi-kà i-dí-ú-ni na-áš-pé-er-tum ša ša-zu-za-tí-šu ù ni-a-tum iš-tí id-na-a ší-ip-ri-šu a-na a-lim{ki} i-tù-ur-šum a-ta a-dí u₄-mì-im a-nim qá-tí ta-am-ta-ḫa-aṣ-ma šé-šu-ba-am ú-lá ta-mu-a-ma a-na ra-bi₄-ṣí-im ù ṭup-pí-im ša a-lim{ki} li-ta-qú-im ta-áš-ta-na-pá-ar uš-kà-in a-na ṭup-pì-im ša a-lim{ki} ù ra-bi₄-ṣí-im ša be-lí-a al-kam ša ma-áš-a-ni-kà i-na IGI ra-bi₄-ṣí-im a-ni-im 5 um-me-a-ni a-ṣé-er 4 ša ki-ma a-bi-ni lu nu-šé-ší-ib-ma KÙ.BABBAR ší-im lu-qú-tim ù ba-a-ba-tum i-na ma-aḫ-ri-šu-nu li-ib-lá-aṭ-ma ma-lá KÙ.BABBAR maš-kà-na-tum a-ṣé-er a-bi-ni i-ta-lá-kà-ni ù zi-i-ma ša ú-ša-qí-lu li-iṣ-ḫi-ir-ma ší-tí KÙ.BABBAR ma-lá i-na li-bi₄-ni i-na-dí-ú-ni lu ni-iš-qú-ul-ma iš-tí MAŠKIM lu ni-li-ik-ma